د کندهار میوند۳۶ زره ماشومان د پېچکارۍ له لارې واکسین شوي
د افغانستان د جنوبي حوزې روغتیايي چارواکي وايي، د کندهار په لوېدیځ میوند ولسوالۍ کې يې زر ګونو ماشومانو ته د پېچکارۍ له لارې د پولیو واکسین کمپاین پيل کړی دی.
میوند د هلمند او ارزګان ولایتونو له هغو ولسوالیو سره په سرحد کې نږدې پرته ده چې د پوليو مثبتي پېښې پکې رامنځته شوي دي. روغتیايي چارواکې وايي، چې تېر ميلادي کال په میوند ولسوالۍ کې هم د پوليو يوه مثبته پېښه رامنځه شوې وه. د جنوبي حوزې د کتلوي معافیت امر ډاکتر عبدالشکور نصرت امریکا غږ آشنا راډیو ته وويل، چې په میوند ولسوالۍ کې نږدې ۳۸ زره تر پنځو کالو ښکته ماشومان هدف ټاکل شوي چې له ۳۶ زرو زیاتو ماشومانو ته يې د پېچکارۍ له لارې واکسین تطبیق شوی او لا هم دوام لري. هغه زیاته کړه، چې دا ولسوالۍ له نږدې یو کال راهیسې د پولیو ضد واکسین له پوښښ څخه پاتې شوې وه. هغه په ورته وخت کې په افغانستان کې د ملګرو ملتونو د ماشومانو د ملاتړ د ادارې یا یونسیف د واکسین د پروګرام ویاند سید کمال شاه امریکا غږ اشنا راډیو ته وويل، چې د پوليو په ويروس ککړي سیمي د ډيري اندېښنې وړدي او باید چې اوسیدونکې يې د خپلو ماشومانو د روغتیا لپاره له دې فرصیت څخه ګټه واخلي. " تېر ۲۰۱۸ میلادي کال په افغانستان کې د پولیو ۲۱ مثبتې پېښې ثبت شوې وې، چې ۱۵ پېښې په کندهار، هلمند او ارزګان ثبت شوې وې. روغتیایي کارکونکي وایي، چې په روان میلادي کال کې به پوره هڅه وکړي چې د پولیو ضد واکسین د هدف وړ ټولو ماشومانو ته په سمه توګه و رسوي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي